29.9.2023
EL
Επίσημη Εφημερίδα της Ευρωπαϊκής Ένωσης
C 349/99
3.4.
Η ΕΟΚΕ καλεί τόσο τους διαχειριστές πλατφορμών και μέσων κοινωνικής δικτύωσης όσο και τους δημιουργούς περιεχομένου — επηρεαστές να εγγυώνται: — ότι θα είναι τεχνικά εφικτό να αποκλείονται οι ανήλικοι χρήστες από το κοινό που θα μπορεί να παρακολουθεί στην πλατφόρμα και/ή στα μέσα κοινωνικής δικτύωσης οποιοδήποτε ευαίσθητο περιεχόμενο (με αλκοόλ και ενεργειακά ποτά, τυχερά παιχνίδια και στοιχήματα, πορνογραφία, καπνό και παράγωγά του, συμπεριλαμβανομένων των ηλεκτρονικών τσιγάρων, αισθητική χειρουργική κ.λπ.), το οποίο σε κάθε περίπτωση θα πρέπει να φέρει την ένδειξη «απαγορεύεται σε άτομα ηλικίας κάτω των 18 ετών», καθώς και να απαιτείται εξακρίβωση της ηλικίας και να επιτρέπεται η χρήση γονικού ελέγχου, — ότι θα συμπεριλαμβάνεται η ένδειξη «διαφήμιση», «εμπορική ανακοίνωση» ή «με τη χορηγία του» στα μηνύματα τέτοιου χαρακτήρα, — ότι για τις ρετουσαρισμένες ή τροποποιημένες εικόνες, θα υπάρχει η ένδειξη «ρετουσαρισμένη εικόνα», — ότι για παραγωγές που δημιουργούνται με τεχνητή νοημοσύνη θα υπάρχει η ένδειξη «εικονική απεικόνιση», καθώς και ότι θα διευκρινίζεται η χρήση εικονικών επηρεαστών. 3.5.
Ιδιαίτερη προσοχή θα πρέπει επίσης να δοθεί στη χρήση παραπλανητικού σχεδιασμού, στην παράνομη χρήση ή δυσφήμιση εμπορικών σημάτων, στην προώθηση μη εγκεκριμένων χρηματοπιστωτικών προϊόντων, στην κλοπή ταυτότητας ή σε ψευδεπίγραφους επηρεαστές που εκμεταλλεύονται την εικόνα γνωστών προσώπων εν αγνοία τους, φαινόμενα που είναι όλο και συχνότερα, κυρίως στον τομέα των χρηματοοικονομικών επενδύσεων και των κρυπτονομισμάτων.
Πρόκειται για παράνομες συμπεριφορές όλο και πιο εξελιγμένες και διαδεδομένες λόγω της χρήσης τεχνητής νοημοσύνης και πρέπει να καταπολεμηθούν αποτελεσματικά. 3.6.
Η κανονιστική εναρμόνιση που προτείνει η ΕΟΚΕ μπορεί να συμπληρωθεί με πλαίσια συρρύθμισης, στα οποία θα πρέπει να συμμετέχουν οι επηρεαστές, οι πράκτορές τους και οι αντιπροσωπευτικές τους ενώσεις· η βιομηχανία και οι διαφημιζόμενοι· οι ενώσεις αυτορρύθμισης της διαφήμισης· οι ενώσεις καταναλωτών και χρηστών, κοινωνικών εταίρων και άλλων φορέων της κοινωνίας των πολιτών, και οι ρυθμιστικές αρχές. 3.7.
Κατά την ΕΟΚΕ, απομένουν αρκετά ζητήματα σχετικά με τη δραστηριότητα των δημιουργών περιεχομένου — επηρεαστών —όπως η θέση τους στο εργατικό δίκαιο, τα θέματα φορολογίας εισοδήματος, ο φόρος προστιθέμενης αξίας, καθώς και η ειδική δραστηριότητα των ανήλικων επηρεαστών—, τα οποία θεωρούμε ότι θα πρέπει να αναλυθούν προσεκτικά σε επίπεδο ΕΕ.
Βρυξέλλες, 13 Ιουλίου 2023.
Ο Πρόεδρος της Ευρωπαϊκής Οικονομικής και Κοινωνικής Επιτροπής Oliver RÖPKE